SIRI วิ่งคึก 4% โบรกฯมองกำไร Q2 โต 70% แนะ “ซื้อ” เป้า 1.60 บ.
SIRI พุ่ง 4% โบรกฯชี้กำไรไตรมาส 2 โต 70% จากทั้งการโอนโครงการแนวราบและมีโครงการคอนโด เอ็กซ์ที ห้วยขวาง ที่จะเริ่มโอนไตรมาสนี้ และจะส่งผลให้ยอดขายอสังหาฯเพิ่มขึ้น 20% จากไตรมาสก่อน แนะ “ซื้อ” เป้า 1.60 บ. 
18 มิ.ย. 2564

ผู้สื่อข่าวรายงานว่าวันนี้ (18 มิ.ย.64) ราคาหุ้น บริษัท แสนสิริ จำกัด (มหาชน) หรือ SIRI  ปิดตลาด อยู่ที่ระดับ 1.36 บาท เพิ่มขึ้น 0.05 บาท หรือ 3.82% โดยทำจุดสูงสุดที่ 1.39 บาท และทำจุดต่ำสุดที่ 1.30 บาท ด้วยมูลค่าการซื้อขาย 1 พันล้านบาท

บริษัทหลักทรัพย์ บัวหลวง จำกัด (มหาชน) หรือ BLS ระบุในบทวิเคราะห์ ( 31 พ.ค. 2564 ) โดยปรับเพิ่มคาดการณ์กําไรหลักปี 2564 ขึ้น 14% มาอยู่ที่ 1.86 พันล้านบาท ซึ่งปรับเพิ่มคาดการณ์ยอดขายอสังหาฯขึ้น 15% และอัตรากําไรขั้นต้นที่ 230bps อีกทั้งคาดว่ายอดขายอสังหาฯในปี 2564 จะอยู่ที่ 2.52 หมื่นล้านบาท ทั้งนี้คาดว่าจะมียอดจองซื้อ ณ สิ้นเดือน มิ.ย.รองรับแล้วมากถึง 76% ส่วนอัตรากำไรขั้นต้นของโครงการอสังหาฯ โดยคาดว่าจะฟื้นตัวจากที่เดิมที่ต่ำที่สุดในรอบ 15 ปีที่ 25.0% ในปี 2563 มาอยู่ที่ 30% ใน ปี 2564 (เป้าหมาย SIRI อยู่ประมาณ 30-31%)
ทั้งนี้บริษัทได้ปรับเป้าหมายของจองซื้อปี 2564 ขึ้นจากเดิมทรงตัวมาเป็นเติบโตที่ 17% ที่ 30.7 พันล้านบาท (คาดว่าจะบันทึกในช่วงครึ่งแรกของปี 2564 ที่ 46%) ซึ่งเป้าหมายรายได้อสังหาฯ ของปีนี้ตั้งไว้ที่ 2.76 หมื่นล้านบาท เพิ่มขึ้น 13% จากงวดเดียวกันของปีก่อน และแผนการเปิดตัวโครงการใหม่จะมีมูลค่ารวมอยู่ที่ 2.16 หมื่นล้านบาท (โครงการแนวราบ 72%, โครงการคอนโด 28%) เพิ่มขึ้น 44% เมื่อเทียบกับช่วงเดียวกันของปีที่แล้ว
โดยคาดว่า SIRI จะประกาศกำไรหลักในไตรมาส 2/2564 ที่แข็งแกร่ง เพิ่มขึ้น 60-70% จากงวดเดียวกันของปีก่อน และ 40-50% จากไตรมาสที่แล้ว จากทั้งการโอนโครงการแนวราบและมีโครงการคอนโด เอ็กซ์ที ห้วยขวาง (มูลค่าโครงการ 7.4 พันล้านบาท, จองแล้ว 43%) ที่จะเริ่มโอนไตรมาสนี้ และจะส่งผลให้ยอดขายอสังหาฯเพิ่มขึ้น 20% จากไตรมาสก่อน
ทั้งนี้ในไตรมาส 2/2564 คาดว่าอัตรากำไรขั้นต้นจะขยายตัวจากเดิม อยู่ที่ 21.0% จากในไตรมาส 2/2563 (จากการระบายสต็อค) มาอยู่ที่เกือบ 30% ของในไตรมาส 2/2564 และหาก SIRI สามารถบรรลุเป้าหมายรายได้ในช่วงครึ่งหลังของปี 2564 ได้ จะเป็นอัพไซด์ต่อคาดการณ์รายได้ในช่วงครึ่งหลังของปี 2564 ที่ 20% และต่อประมาณการกําไร 15% ซึ่งจะส่งผลให้กำไรช่วงครึ่งหลังของปี2564  จะเติบโตก้าวกระโดดถึง 20-25% ของครึ่งปีของปี 2563
อนึ่งจำนวนสินค้าคงคลังของคอนโดที่ยังขายไม่ได้ (สต็อค) ปรับตัวลดลงครึ่งหนึ่งจากจุดสูงสุด 1.4 หมื่นล้านบาทในต้นปี 2563 มาอยู่ที่ 7.5 พันล้านบาทในปัจจุบัน ทั้งนี้อัตราส่วนหนี้สินที่มีภาระดอกเบี้ยต่อทุนสุทธิปรับตัวลดลงจาก 2.0 เท่า ณ สิ้นเดือน มี.ค. 2563 มาอยู่ที่ 1.5 เท่า ณ สิ้นเดือน มี.ค. 2564 (ต่ำกว่าเงื่อนไขทางการเงินที่ 2.5 เท่า) ดังนั้นด้วยงบดุลที่ สดใสจะช่วยให้ SIRI มีความยืดหยุ่นในการลงทุนมากขึ้น
รวมทั้งการลงทุนระยะยาวใหม่อีกสองแห่ง SIRI ประกาศลงทุน 2 โครงการ คือ 1.ลงทุนสัดสัวน 50% ในคลังสินค้าให้เช่า (โครงการร่วมทุนที่บาง ปะกง) กับ บริษัท พรอสเพค ดี เวลลอปเมนท์ จำกัด (เงินลงทุนโดยรวมอยู่ที่ 1.2 พันล้านบาท สำหรับปี 2564-2567 และจะขายออกผ่านกอง REIT) และ 2.เข้าซื้อหุ้นเพิ่มทุน (ด้วยเงินลงทุน 2.1 พันล้านบาท) เพื่อมีสัดส่วนการลงทุน 15% ใน บริษัท เอ็กซ์สปริง แคปปิตอล จำกัด (มหาชน) หรือ XPG ซึ่งเป็นผู้ถือใบอนุญาตการทํา ICO ของ ไทยรายแรก โดย XPG ยังให้ความสำคัญกับการขยายธุรกิจสินทรัพย์ดิจิทัลรูปแบบต่างๆ
อย่างไรก็ดี ฝ่ายวิจัยฯประเมินต้นทุนที่ SIRI ลงทุนใน XPG (รวมผลของ Dilution หลัง RO วันที่ 29 ก.ค.) อยู่ที่ 1.70 บาท/หุ้น และได้ทําการวิเคราะห์มูลค่าทางบัญชีส่วนเพิ่มของ SIRI ในกรณีที่ราคาหุ้น XPG ปรับตัวจากราคาปัจจุบัน ทั้งนี้คาดว่าในครึ่งปีนี้มีโอกาสเห็น SIRI นําสินทรัพย์อสังหาริมทรัพย์บางอย่างเข้าทํา ICO
ทั้งนี้ฝ่ายวิจัยฯปรับเพิ่มคําแนะนํา SIRI จาก “ถือ” เป็น “ซื้อ” และปรับราคาเป้าหมาย ณ สิ้นปี 2564 จาก 0.85 บาทเป็น 1.60 บาท ตามคาดการณ์กําไรที่สูงขึ้น และอ้างอิงจาก PER ที่ 12.5 เท่า (สูงกว่าค่าเฉลี่ยปี2549 – 2563 ที่ 1 ส่วนเบี่ยงเบนมาตรฐาน) โดยในปัจจุบันราคาหุ้นซื้อขายต่ำกว่ามูลค่าบัญชี ณ สิ้นเดือน มี.ค. ที่ 2.22 บาท (ไม่รวมหุ้นกู้ชั่วนิรันดร์) ถึง 40% ขณะที่ธุรกิจพัฒนาที่อยู่อาศัยกําลังฟื้นตัว ด้วย SIRI ได้ลงทุนใน XPG ซึ่งเป็นโอกาสที่จะช่วยให้ SIRI ระดมทุนผ่านสินทรัพย์ดิจิทัลผ่าน ICO ได้